b'\n_START_ARTICLE_\nPekorino\n_START_PARAGRAPH_\nPekorino   (italijansko\xcb\x90 Pecorino) je vrsta italijanskega trdega ov\xc4\x8djega sira.\n_START_SECTION_\nZna\xc4\x8dilnosti\n_START_PARAGRAPH_\nPekorino je odli\xc4\x8den sir za rezanje ali ribanje. Sredica pekorina je suha, slamnato rumene barve. Okus pekorina, namenjenega za rezanje, je aromati\xc4\x8den, slan in rahlo pikanten. Trd, dobro zorjeni sir za ribanje ima mo\xc4\x8dan, vendar ne premo\xc4\x8dan okus. Hlebi pekorina so veliki, tehtajo do 35 kg, zato ga prodajajo v kosih ali \xc5\xbee naribanega. Pekorino v hladilniku, zavit v pergamentni papir, zdr\xc5\xbei tudi do dva meseca, dobro se zmrzuje in ga je mo\xc5\xbeno ribati tudi zamrznjenega.\n_START_SECTION_\nProizvodnja\n_START_PARAGRAPH_\nNeko\xc4\x8d so ta sir iz surovega ov\xc4\x8djega mleka delali le v okolici Rima, danes pa ga naredijo najve\xc4\x8d na Sardiniji (Pecorino Sardo). Pekorino za rezanje zorijo najmanj pet mesecev, najmanj osem mesecev pa zorijo tistega za ribanje.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nV Italiji so \xc5\xbeivila z za\xc5\xa1\xc4\x8dito ozna\xc4\x8dbe porekla ozna\xc4\x8dena s oznako \xc2\xbbDOP\xc2\xab\xc2\xa0(Denominazione di origine protteta), italijanska vina z za\xc5\xa1\xc4\x8dito ozna\xc4\x8dbe porekla pa z oznako \xc2\xbbDOC\xc2\xab\xc2\xa0(Denominazione di origine controllata)._NEWLINE_Skupnost je v okviru \xc5\xbeivil z za\xc5\xa1\xc4\x8diteno ozna\xc4\x8dbo porekla \xc2\xbbDOP\xc2\xab\xc2\xa0za sire tipa pekorino v Italiji priznala osem sirov\xcb\x90 Pecorino Romano, Pecorino Toscano, Pecorino Sardo, Pecorino di Filiano, Pecorino Crotonese, Pecorino di Picinisco, Pecorino Siciliano in Pecorino delle Balze Volterrane.'